b'\n_START_ARTICLE_\nTinjan\n_START_SECTION_\nOpis vasi\n_START_PARAGRAPH_\nTinjan je majhna, gru\xc4\x8dasta vasica. Na vzhodni strani tik pod Tinjanom je majhen zaselek z imenom Podgorci. Tinjan le\xc5\xbei na vrhu Tinjanskega hriba na nadmorski vi\xc5\xa1ini 374 m in je zadnji razgledni hrib, na slovenski planinski poti, preden se dokon\xc4\x8dno spusti do na\xc5\xa1ega morja v Ankaranu. Nahaja se ob dr\xc5\xbeavni meji z Italijo, spada pod ob\xc4\x8dino Koper, podrobneje pod po\xc5\xa1to \xc5\xa0kofije, od Kopra pa je oddaljen 11\xc2\xa0km. Leta 2002 so bili podani podatki, da na Tinjanu \xc5\xbeivi 151 prebivalcev, od tega je bilo 77 mo\xc5\xa1kih in 74 \xc5\xbeensk, oziroma vsega skupaj 45 dru\xc5\xbein. Z vrha Tinjana se nam ponuja lep razgled na Koprski, Tr\xc5\xbea\xc5\xa1ki in Piranski zaliv na eni strani ter okoli\xc5\xa1ka hribovja na drugi strani._NEWLINE_Jedro naselja se nahaja ob stari cerkvi sv. Mihaela, obnovljeni pred letom 1700. Cerkev sestavlja tudi zvonik, njegov vhod krasi kamniti relief Kri\xc5\xbenega, ki je nastal leta 1704. Na zunanji steni zakristije pa je vzidana anti\xc4\x8dna glava, za katero znanstveniki predvidevajo, da je iz rimskega \xc4\x8dasa._NEWLINE_Pred cerkvijo se razprostira velika, stara lipa, ob cerkvi pa je postavljena velika oddajna antena, ki \xc5\xbee od dale\xc4\x8d izdaja lokacijo Tinjan. Novi \xc4\x8dasi so v Tinjan pripeljali elektriko ter nedavno \xc5\xa1e vodovod. Po pripovedovanju doma\xc4\x8dinov je vrh Tinjana podzemno prepleten s tremi vodnimi \xc5\xbeilami, iz katerih se napaja cela vrsta vodnjakov in dve va\xc5\xa1ki mlaki.\n_START_SECTION_\nNastanek imena vasi\n_START_PARAGRAPH_\nNekateri viri pri\xc4\x8dajo o tem, da je ime vasi nastalo \xc5\xbee v rimskih \xc4\x8dasih. Na dana\xc5\xa1njem Tinjanu naj bi \xc5\xbeivel bojeviti rod z imenom Attinium. Ostali prebivalci, ki so tudi tam \xc5\xbeiveli, naj bi se jim upirali, zato so jih poimenovali antiattinium. Od tod se je kraju prijelo ime tinium in iz te besede izvira ime Tinjan.'